एंकर ने कहा-ये आपको गाली दे रहा है। मैंने कहा- हां पता है, ये दे रहा है, लेकिन मैं ले नहीं रहा हूं। उसकी गालियां चलती रहीं, कुछ लोग उसे समझाने में भी लगे दिखे, वो तो जामे से बाहर होता रहा, बस करीब नहीं आ रहा था। एंकर ने फिर मुझसे पूछा- ये कितनी गालियां दे रहा है आपको, आपको बुरा नहीं लग रहा है। मैंने फिर कहा-नहीं, अभी जो चीज ये मुझे दे रहा है, उसकी मुझे जरूरत नहीं है। इस पर हम दोनों हंस पड़े। ये हंसी उसको मिर्ची की तरह लगी। अपनी प्लेट जमीन पर पटककर तोड़ दी। माहौल थोड़ा तनावपूर्ण था, इससे पहले कोई गड़बड़ होती, हम लोगों ने एंकर को घर के लिए सुरक्षित रवाना कर दिया। अगले दिन उस एंकर ने मुझसे पूछा-वो गालियां दे रहा था, आप रिएक्ट नहीं कर रहे थे। मैंने तो पहले मजाक में वही दोहराया- हां वो दे रहा था, लेकिन मैं ले नहीं रहा था। फिर उसको असलियत. समझाई। मैंने कहा-दरअसल अगर मैं रिएक्ट करता तो हंगामा होता, वो नशे में था, वो कुछ भी कर सकता था, उसका शायद उतना नहीं बिगड़ता, लेकिन हम लोग वहां व्यक्ति रूप में नहीं थे, आजतक जैसे नंबर वन चैनल के प्रतिनिधि भी थे। कोई भी बखेड़ा होता, तो उससे आजतक बदनाम होता। वेबसाइट पर अगले दिन जाने क्या खबर छपी मिलती।